Rekstur og efnahagur í ferðaþjónustu - hádegisfyrirlestur 21. janúar kl. 12:10 - 13:00 Íslenski ferðaklasinn , Fiskislóð 10 Tími : Hádegisfyrirlestur kl. 12 - 13 Staðsetning : Íslenski ferðaklasinn , Fiskislóð 10 , 101 ReykjavíkÚtsending : Streymt beint og upptaka gerð aðgengileg á netinu . Fyrirlesturinn er haldinn í samvinnu við Íslenska ferðaklasann . Næsti hádegisfyrirlestur Ferðamálastofu verður haldinn þriðjudaginn 21. janúar kl. 12:10 . Kynnt verður nýleg greining Ferðamálastofu á rekstri og efnahag ferðaþjónustugreina til 2018 , leitast við að varpa ljósi á þróun helstu áhrifavalda á umfang og arðsemi íslenskrar ferðaþjónustu á nýliðnu ári og rætt um horfurnar um þá á nýhöfnu ferðaári . Líkt og aðrir hádegisfyrirlestrar er hann í samvinnu við Íslenska ferðaklasann og fer fram í húsnæði hans að Fiskislóð 10 , 2. hæð . Kynningunum er einnig streymt beint og upptaka gerð aðgengileg á netinu . Ekkert skráningargjald . Boðið er upp á léttan hádegisverð . Í nýlegri greiningu Ferðamálastofu er farið yfir rekstur og efnahag atvinnugreina sem Hagstofa Íslands flokkar saman sem einkennandi greinar ferðaþjónustu . Fram kemur að ferðaþjónustufyrirtæki standa frammi fyrir áskorunum samfara minnkandi arðsemi , sem kallar á að leitað verði hagræðingar í rekstri . Tölurnar taka til ársins 2018 , sem Hagstofan birti stuttu fyrir jól , í samhengi við fyrri ár . Byggja þær á skattframtölum allra fyrirtækja landsins sem skilgreind eru innan viðkomandi atvinnugreina . Bæði er fjallað um þróun stærða fyrir einkennandi greinar ferðaþjónustu sem heildar og nokkrar helstu greinar ferðaþjónustu sérstaklega , eftir því sem upplýsingar frá Hagstofunni leyfa . Í fyrirlestrinum verður einnig leitast við að varpa ljósi á þróun helstu áhrifavalda á umfang og arðsemi íslenskrar ferðaþjónustu á nýliðnu ári og rætt um horfurnar um þá á nýhöfnu ferðaári . Jóhann Viðar Ívarsson , á rannsókna - og tölfræðisviði Ferðamálastofu , vann greininguna og kynnir helstu niðurstöður á fundinum . Fundarstjóri er Skarphéðinn Berg Steinarsson ferðamálastjóri .